google/wiki40b huggingface dataset:
Liker De østers?

Handling

Frøken Holm finnes myrdet i sitt hjem. Hennes sjef, Edvard Knudsen mistenkes for forbrytelsen, men konen hans og regnskapssjefen gir ham alibi. Edvard møtes i hemmelighet med sin bortreiste kompagnions kone, fru Frederiksen. En mann slås ned i frøken Holms leilighet. Knudsens alibi undersøkes og også hans kone, Louise, er nå under mistanke. Hvorfor er det viktig for politiet å stille spørsmålet: Ka De li’ østers? Hvorfor var Knudsens og Brydesens biler i nærheten av mordstedet, og hvorfor sniker Knudsen seg ut av sitt hjem for å treffe noen mystiske personer? Hva prøver Brydesen å skjule? Danielsen kommer til bevissthet og kan avhøres. Politiet gjør et gruoppvekkende funn i fryseren i Brydesens sommerhus…
Cleomenini

Utseende

Små til middelsstore, smale trebukker. På farge kan de være svarte, rødlige eller mer brokete farget. Pronotum er mer eller mindre sylindrisk, ofte lengre enn bredt.

Utbredelse

Gruppen er utbredt i varme områder av den Gamle verden.
Giuseppe Bellanca

Biografi

Bellanca ble født 19. mars 1886 i Sciacca, Italia. Han ble uteksaminert som ingeniør fra Politecnico di Milano. Han utvandret til Brooklyn i USA i 1911, der han drev Bellanca flyskole og blant annet lærte  Fiorello LaGuardia å fly i bytte for kjøretimer.
I 1921 flyttet han til Omaha, Nebraska, og sammen med Victor Roos dannet Roos-Bellanca Aircraft Company. Den 4. juli 1927 ble han omtalt på forsiden av Time.
Etter et  kortvarig samarbeid med Levine, dannet Bellanca  et nytt selskap, Bellanca Aircraft Corporation of America i et økonomisk samarbeid med Du Pont-familien. Selskapet skulle utvikle et bredt spekter av privatfly og lette kommersielle fly. Columbia Aircraft Corporation skulle produse Bellanca fly .
I 1941 ble Bellanca leder av luftfartsavdelingen i Higgins Industries, Inc., i New Orleans. Han designet en rekke fly under andre verdenskrig. I 1954 dannet han Bellanca Development Company.
Han døde av leukemi i Memorial Hospital i New York 26. desember 1960.

Minner

I 1993, hans papirer er arkivert på National Air and Space Museum.
Leganes

Leganes (Bayan ng Leganes) er en kommune på Filippinene. Kommunen ligger på øya Panay og tilhører provinsen Iloilo. Den ligger 11 kilometer nord for provinshovedstaden Iloilo City. Folketallet pr 1. august 2015 var 32.480 innbyggere.
Lower Mount Bethel gasskraftverk

Lower Mount Bethel gasskraftverk er et varmekraftverk i delstaten Pennsylvania i det østlige USA. Det har en installert produksjonskapasitet på 600 MW, fordelt på 1 blokk med 2+1 moderne gassturbiner. Operatør er PPL Corp.
Utstyret er vesentlig levert av SWPC. Anlegget ble bygget ut i årene 2000–2004. Brenselkilden er naturgass. 
Like ved siden av ligger det langt eldre anlegget Martin's Creek kraftverk på 1.670 MW.
Axel (Terneuzen)

Axel er en by i kommunen Terneuzen i regionen Zeeuws-Vlaanderen i den nederlandske provinsen Zeeland.
Snarespingvin

Beskrivelse

Som pingviner flest er også snarespingvinen sort på oversiden og hvit på undersiden. Den har et rødbrunt, tykt nebb og en karakteristisk (for slekten) gul stripe med fjær som løper fra bakkant av nebbet og over øyet til nakken, der fjærene ender i en utstående børste. Vingene er omdannet til luffelignende svømmeredskaper som fuglene bruker til å skape framdrift med under dykking.
Snarespingvinen blir omkring 56–73 cm høy og veier cirka 3–4 kg. Hannene blir noe større enn hunnene og har kraftigere nebb.
Arten er en så nær slektning av skogpingvinen (E. pachyrhynchus) at noen forskere regner snarespingvinen som en underart av denne. Flertallet holder imidlertid snarespingvinen for å være en egen art, slik den oppføres her.

Utbredelse og habitat

Snarespingvinene hekker kun på de ubebodde Snaresøyene, cirka 200 km sør for Sørøya på New Zealand. Utenom hekkeperioden kan fuglene også en sjelden gang i mellom besøke det sørlige Australia, Tasmania, Falklandsøyene og det sørlige Argentina.
Totalbestanden er stabil og har blitt anslått til cirka 31 000 par.
Habitatet består gjerne av skog med leire- eller steingrunn i slette skråninger. Etter hvert som vegetasjonen forsvinner (på grunn av hekkingen) flytter fuglene redene til nye plasser.

Atferd

Arten bygger redene relativt tett (cirka to reder per m²) i kolonier. Koloniene varierer i størrelse, fra små grupper på 10 par til over 1 200 par (typisk 50–500 par). Hannene ankommer hekkeplassene først, gjerne i august. Hunnene ankommer like etter. Redene bygger i fordypninger på bakken, som ligger i ly under et tre eller busk. Redene fôres fjerne med gress og småkvister. Hunnen legger to egg med 4–5 dagers mellomrom. Det andre egget er større enn det første. Foreldrene bytter på med rugingen de første ti dagene, hvoretter hannen drar på sjøen for å spise mens hunnen ruger på eggene de neste 12 dagene. Deretter bytter de plass. Når kyllingene klekkes fungerer hannen som verge i de første tre ukene, mens mora mater dem daglig. Omkring 11 uker gamle er kyllingene klare til å forlate redet for godt. Det er imidlertid sjelden at mer enn en av ungene overlever de første tre ukene etter klekking.
Man antar at krill, fisk og blekksprut utgjør det meste av dietten. Som andre pingviner er dette en art som fanger byttet under dykking. I hekkesesongen jakter arten på føde innenfor en radius av 50 km nord for øygruppa. Man vet lite om arten atferd utenom hekkesesongen.
Bidos

Bidos, også skrevet biđos eller biđus, er ei tradisjonell samisk kjøttsuppe med reinsdyrkjøtt og lite vann. Bidos er samenes nasjonalrett og benyttes som festmat. Ingrediensene er reinsdyrkjøtt fra lår eller bog, smør, hvetemel, gulrot, løk, potet, vann, salt og pepper.
Coladenia

Utseende

Middelsstore (vingespenn ca. 40 millimeter), brunlige smygere. Vingene har gjerne en lys, gyllen fargetone. De har delvis gjennomsiktige, lyse flekker og ofte også små, rødlige flekker.

Utbredelse

Slekten er utbredt i Sørøst-Asia, fra Sri Lanka i vest til Sulawesi i øst.
Amy Beach

Bakgrunn

Amy Beach ble født i New Hampshire men flyttet med familien til Boston som treåring. Som kvinne på denne tiden var muligheten for høyere utdannelse svært begrenset, og hun var i stor grad selvlært. Hun ble tidlig betegnet som et vidunderbarn, og hun studerte piano, harmoni og kontrapunkt på egen hånd. Deretter lærte hun seg å komponere ved å studere og spille verker av komponister hun selv beundret, deriblant Brahms.

Komponist

Beach ble gift med en velstående lege og hadde dermed mulighet og ressurser til å vie mye av sin tid til å komponere. Hun interesserte seg for verker i det større formatet, noe som man den gang mente at kvinner ikke kunne komponere. Hennes verkliste omfatter flere større verker, deriblant en messe i e-moll fra 1890, hennes Gaelic Symphony (1894-96), en pianokonsert (1899) og en pianokvintett (1907). Alle disse verkene ble godt mottatt i sin samtid. Hun ble godt mottatt både i sitt hjemland og i Europa og ble regnet som en av USAs ledende komponister.
Fram til sin Gaelic Symphony var Beach i liten grad påvirket av den nasjonalromantiske stilretningen. Antonín Dvořák, som oppholdt seg i USA fra 1892-1895 og som var en ledende eksponent for den nasjonalromantiske retningen i Europa, foreslo at USA burde skape sin egen nasjonalromantiske stil ved å ta inn i seg elementer fra den afro-amerikanske kulturen. Den såkalte Boston-skolen med komponistene John Knowles Paine, George Whitefield Chadwick og Arthur Foote i spissen mente derimot, muligens i tråd med det rådende synet i Storbritannia, at nasjonalromantikken var unødvendig. Beach på sin side så behovet for nasjonale elementer i kunstmusikken, men mente man heller burde se mot den gamle engelske, skotske og irske folkemusikktradisjonen i USA. Slike elementer finner man i hennes Gaelic Symphony, som ifølge henne selv også var programmatisk da den handlet om det irske folks lidelse og drømmer i den nye verden.
Etter ektemannens død i 1910 la Amy Beach ut på en treårig turné til Europa, der hun ga konserter med egne klaververker. I 1914 vendte hun tilbake til USA og slo seg ned i MacDowell Colony, Peterborough i New Hampshire. 
Fra 1920-årene bodde hun i New York City og arbeidet ved St. Bartholomew's Church på Park Avenue på Manhattan, den største episkopale menigheten i byen. Denne stillingen måtte hun oppgi i 1940 grunnet en hjertelidelse, som også førte til hennes død i 1944.
Norges Skiforbund

Skikretser og klubber

Forbundet er inndelt i 16 skikretser. Skikretsene består av idrettslagene som er tilsluttet NSF innenfor kretsens grenser med noen unntak. Skikretsene har som formål å arbeide for skiidrettens utvikling innen kretsen, og å fremme samarbeidet med idrettslagene. Kretsene skal bistå NSF i alle spørsmål som gjelder skiidretten innen kretsen.
I hele Norge er det rundt 1150 klubber som er underlagt NSF. Det er mange Klubber med aktivitet i flere av grenene. Totalt er det cirka 190 registrerte klubber med hoppaktivitet, 1020 med langrennsaktivitet, 68 med kombinertaktivitet, 200 med alpinaktivitet, 75 med telemarkaktivitet og 50 i freestyleaktivitet. Til sammen har de 1150 klubbene ca. 179 000.
Lucie Böhm

Karriere

Böhm hadde sin beste periode som orienteringsløper mot slutten av 90-tallet. Hun ble verdensmester på kortdistanse under verdensmesterskapet i Grimstad i 1997. To år senere tok hun sølvmedalje på samme distanse etter at hun kun ble slått av det britiske hjemmehåpet Yvette Baker i skotske Inverness. Fra 1193 til 2001 deltok Bohm i alle fem verdensmesterskap som ble arrangert. I tillegg til medaljeløpene, utgjorde 10.-plassen på sprinten i finske Tammerfors i 2001 hennes topp ti-plasseringer i VM-sammenheng. 
Fra EM i orientering har hun 4.-plass fra langdistansen i ukrainske Truskavets som sitt beste resultat. Hun tok to fjerdeplasser i Verdenscupen i orientering 2000 og ble dette året nummer tolv sammenlagt.
Ectima

Utseende

Middelsstore sommerfugler med brede vinger. Oversidens grunnfarge er brungrå, med svarte tverrstreker. Forvingen har et bredt, snøhvitt skråbånd.

Levevis

Biblidinae er tropiske skogsinsekter. Larvene lever på planter i vortemelkfamilien (Euphorbiaceae).
De voksne sommerfuglene soler seg gjerne på trestammer noen meter over bakken. De holder da hodet nedover og vingene lagt flatt mot barken. De kommer gjerne til råtnende frukt. Artene lever i primær, tropisk regnskog mellom 200 og 800 meter over havet.

Utbredelse

Slekten er utbredt i Sør- og Mellom-Amerika, fra Mexico til Argentina.
SPR-2 Rtut-B

SPR-2 Rtut-B (russisk: СПР-2 «Ртуть-Б»), (GRAU-indeks 1L29) er en jammer for elektronisk krigføring spesielt beregnet til å få nærhetsbrannrør i fiendtlige artillerigranater til å svikte, slik at granaten eksploderer før den treffer målet. Jammeren er montert på et BTR-70-chassis.
Frikjent til døden

Handling

Steven R. Hardin (Douglas) er en ung og lovende lagdommer som ser seg lei på alle morderne som frikjennes grunnet smutthull i loven. Etterhvert som hans frustrasjon øker blir han lokket inn i en gruppe bestående av eldre kollegaer som har erfart det samme, men som har gjort noe med det. En hemmelig gruppe som opptrer både som dommer, jury og bøddel. Men etter en stund melder tvilen seg hos Hardin.
Eksponering

Eksponering vil innen fotografi si å utsette en lysfølsom plate (typisk en CCD-brikke) eller fotografisk film for lys i den hensikt å lage et bilde. Dette er den grunnleggende måten fotografering fungerer på.
Varigheten av en eksponering er angitt ved lukkertid, og er typisk ¹⁄₆₀ sekund og kortere ved vanlig fotografering. Ved svake lysforhold kan lengden på eksponeringen økes betraktelig, hvilket vil tillate mer lys å slippe inn på filmen.
Blenderen er den andre faktoren som avgjør lysmengden som skal passere. Blenderåpningen bestemmer hvor mye lys som skal slippes inn i det tidsrommet lukkeren er åpen. For å få et korrekt eksponert bilde, kreves det en god balanse mellom blenderåpning og lukkertid. For mye lys vil gi et overeksponert bilde, mens for lite lys vil føre til et undereksponert bilde.
De fleste moderne kameraer er utstyrt med autoeksponering (AE), der kameraet selv velger lukkertid og blenderåpning etter en forutgående lysmåling. Speilreflekskameraer og mer avanserte kompaktkameraer har muligheter for manuell styring av blender og lukker. Blender og lukker reguleres trinnvis; ved halvmanuell styring kan trinnene samordnes, slik at ett trinn mindre blenderåpning reduserer lysmengden til det halve, mens ett trinn lengre lukkertid gir dobbelt så lang eksponeringstid og dermed holder eksponeringen konstant.
Til sammen danner kombinasjonen av blendertrinn og lukkertrinn ulike eksponeringsverdier (EV). EV-verdier brukes som referanse når man bevisst vil over- eller undereksponere et bilde.
Kombinasjonen av blendertrinn og lukkertrinn har også andre effekter for bildet som tas. Dybdeskarphet og registrering av bevegelser i bildet er direkte resultater av blender- og lukkertrinn. Generelt vil en stor blenderåpning gi et bilde med lite dybdeskarphet, mens liten blenderåpning gir stor dybdeskarphet. For å registrere bevegelser i bildet må man benytte relativt lang lukkertid. Da må man benytte de halvautomatiske eller manuelle funksjonene i kameraet.
Superleague Formula

Superleague Formula var et internasjonalt formelbilmesterskap som ble kjørt med biler lakkert i fargene til fotballklubber ogmed klubbmerker.
Serien ble startet i 2008 og blant de seksten første klubbene som meldte seg på var AC Milan, Liverpool FC, AS Roma og Tottenham Hotspur. Man kjørte med store motorer som klarte 300 kilometer i timen rett frem. Bilene i 2008 ble sagt å være omtrent som bilene i GP2, med den forskjell at de var tyngre og kraftigere. Mesterskapet ble lagt ned i 2011, etter at bare to løpshelger var gjennomført.
Nordisk mesterskap i boksing 1986

Nordisk mesterskap i boksing 1986 ble arrangert 22.-23. mars i Helsinki.
Kleivlandsvatnet

Drikkevann

Vannet ble i 1940-årene demmet opp og har siden den gang vært brukt som drikkevann. I 2002 ble det utført en større utbygging av vannverk med nye behandlingsanlegg.

Fisk

Vannet hadde liten fiskebestand i 1975 og i 1990 var den helt borte. Årsaken var forsuring over lengre tid gjennom sur nedbør. Tiltak ble iverksatt og de tre bekkene som har forbindelse til vannet ble kalket. Åmdalsbekken ble kalket første gang i 1987. Stintlandsbekken ble kalket i 2002 og Sudlandsbekken det påfølgende året. I 2004 ble det foretatt prøvefiske som slo fast at fikskebestanden hadde tatt seg opp.

Folketro

Vannet var sentralt i gammel folketro. Folk trodde at de underjordiske hadde en kirke under Kleivlandsvatnet og at det ofte kunne høres sang og musikk fra dypet. Den ble kalt for vedkirka på Jåtog. Før oppdemningen stod vannstanden lavere enn i dag. På vannets nordside ved Jåtog er der en fjellgrotte som folk trodde var inngangen til vedkirken. Denne ligger i dag under vann.
Hirtaeschopalaea

Utseende

Små til middelsstore, brunspraglete trebukker. Antennene hos hannene er minst dobbelt så lange som kroppen.

Levevis

Som de fleste andre trebukker borer larvene i ved.

Utbredelse

Slekten er utbredt i Sørøst-Asia, fra India i vest til Sulawesi i øst og Japan i nord.
Perleplystreand

Biologi

Perleplystreand måler cirka 43–50 cm, og hunnen blir større enn hannen. Hannen veier typisk 590–650 g, hunnen typisk 610–860 g. Kjønnene er ellers tilnærmet like, men ungfuglene er gjerne noe dusere utfarget og har hvite flankefjær med sort kanttrim.
Fjærdrakten er hovedsakelig rødbrun og mørkere brun. Ansiktet og øverste del av halsen er grått, og arten har mørk maske og ei mørkere smal stripe som renner gjennom øyene. issen er mørk og det mørke fortsetter som ei bred rand nedover nakken til ryggen. Videre nedover halsen og brystet og ryggen er den rødbrun med små lysere flekker. I buken går flekkene over til gradvis større og runde hvite markeringer. Vingefjærene på oversiden av vingen mørk brune med lys kanttrim. Nebbet er sort og læraktig.
Vokaliseringen består er et enkelt nasalt «gakk», et plystrende «viii» eller et hest «vi-a-viii-viii», «vu-viouv-vi» eller «vu-viouvi». Den kan også uttrykke et nasalt «zziou» og et pipende «ti-ti-ti».
Arten trives i våtmarksområder med myr, sump, mangrove, innsjøer, bekker og elver omgitt av gressland og spredte trær. Den er nattaktiv og opptrer kun i lavlandet, der den ernærer seg av gressfrø og snegler. Arten er sosial og opptrer ofte i blandet flokk med hetteplystreand (D. arcuata). Den er sannsynligvis standfugl, men det er uklart om populasjonene på enkelte øyer kan migrere.
Hekketiden følger regntiden og varierer noe med utbredelsen. Redet bygges i hule trær, som regel nær vann. Hunnen legger normalt 10–11 egg. Inkubasjonstiden varer i cirka 28–31 dager. I fangenskap får avkommet full fjærdrakt etter cirka sju uker.
Gruveeksplosjonen i Shanxi 2009

Gruveeksplosjonen i Shanxi (forenklet kinesisk: 山西屯蘭煤礦事故, tradisjonell kinesisk: 山西屯兰煤矿事故) var en eksplosjon i en gruve i Gujiao byfylke nær Taiyuan, hovedstaden i Shanxi provinsen i Kina den 21. februar 2009. 436 personer var i gruva. Ifølge det statlige Xinhua News Agency, ble redningsarbeidet avsluttet klokken 18 (CST), 22. februar med alle de innesperrede gruvearbeiderne lokalisert; antall døde var 74, 114 lettere skadde og fem kritisk skadde. Mange av de skadde ble behandlet for kullosforgiftning. Dette var den dødeligste ulykken rapportert i Kinas gruveindustri siden desember 2007, da 105 mennesker døde i en gruveeksplosjon—også det var i Shanxi.
Habeas corpus

Habeas corpus (latin for «du [skal] ha kroppen») er et juridisk prinsipp som går ut på at enhver person som er fengslet eller på annen måte frihetsberøvet, har rett til innen en fast tidsramme å bli stilt for en domstol. Prinsippet er viktig for å hindre vilkårlig frihetsberøvelse, og står sentralt i enhver moderne rettsstat.

Begrepets opprinnelse i England

Begrepet habeas corpus er mest kjent fra England, og spesielt fra den britiske loven Habeas Corpus Act av 1679, som representerte en formalisering og styrking av prinsippet. Siden middelalderen har imidlertid begrepet blitt brukt i ulike stevnelser (writ). Den mest kjente, habeas corpus ad subjiciendum, en befaling om å bringe personen (corpus, kroppen) for retten (subjiciendum, underleggelse), skal ifølge Blackstone ha blitt brukt siden 1305. Andre stevnelser med lignende innhold har blitt benyttet enda tidligere, og habeas corpus-prinsippet finnes igjen i Magna Charta (1215).

Prinsippet i Norge og andre land

Begrepet habeas corpus brukes ikke i norsk lovtekst, men prinsippet finnes i straffeprosessloven av 22. mai 1981 § 183, som sier at den som er pågrepet som mistenkt for en straffbar handling, snarest mulig og senest den tredje dagen etter pågripelsen skal fremstilles for tingretten på det sted der fremstilling mest hensiktsmessig kan skje. Tingretten skal veilede siktede om hva siktelsen og fengslingsbegjæringen innebærer, og avgjøre om vedkommende skal undergis varetektsfengsling eller ikke.
I Den europeiske menneskerettskonvensjon finner vi igjen prinsippet i artikkel 5 om retten til frihet.
Silkesvarten

Silkesvarten er en roman fra 1877, skrevet av den engelske forfatteren Anna Sewell. Den ble komponert i de siste årene i hennes liv, mens hun forble i huset sitt som invalid. Romanen ble en umiddelbar bestselger. Sewell døde bare fem måneder etter utgivelsen, men levde lenge nok til å se sin eneste roman bli en suksess. Med femti millioner eksemplarer solgt er Silkesvarten en av tidenes bestselgende bøker.
Stå itj med lua i handa

Stå Itj med Lua i Handa! er det første og eneste musikkalbumet av visegruppa Folk Flest. Albumet ble utgitt i 1975 av det politiske venstrerelaterte plateselskapet MAI. Med i originalutgivelsen av denne plata fulgte et teksthefte med, som det ofte gjorde på MAIs utgivelser.
Progressiv house

Progressiv house er en musikk undersjanger av house. Progressiv house utviklet seg først på 1990-tallet i Storbritannia som en naturlig etterfølger til amerikansk og europeisk house musikk fra slutten av 1980-tallet.
Ifølge den amerikanske DJ-produsent duoen Gabriel & Dresden kan Leftfields singel Not Forgotten ha vært den første progressiv house platen som er utgitt.
Progressiv House er en musikksjanger som artister/musikkprodusenter som Martin Garrix, Matisse & Sadko, DubVision, Vories, Nicky Romero og Hardwell er en del av. Progressiv house ble populært rundt 2010 og har etter det blitt en utrolig populær musikksjanger som ofte blir spilt på musikkfestivaler som Tomorrowland i Belgia. Måten progressiv house er blitt laget på er ofte emosjonelle melodier og akkorder. DubVision er en av de første kjente artistene som begynte med progressiv house.
Amarkantak kullkraftverk

Amarkantak kullkraftverk, eller Lanco Power Project, er et kullkraftverk under bygging ved Korba i delstaten Chhattisgarh, India. Brenselstypen blir bitumenøst kull. Det åpnes to 300 MW-enheter i 2012, mens fase to innebærer bygging av to 660 MW-enheter. Totaleffekten skal bli 1 920 MW fordelt på to enheter når anlegget står ferdig. Utbygger er Lanco Group.
Corredor Sur

Corredor Sur er en motorvei som går langs stillehavskysten i og i utkanten av Panama by. Den strekker seg fra bydelen San Francisco til Tocumen internasjonale lufthavn. Motorveien ble innvia i 2000.
Corredor Sur er 21 km lang og går langs kysten mellom flyplassen og Costa del Este. Derfra går den over Panamabukta i form av ei bru til Atlapa i San Francisco, og videre over et landfyllingsområde til Punta Pacífica, før den går sammen med Avenida Balboa.
Open Society Institute

Open Society Institute (OSI) er en privat stiftelse, etablert av den ungarsk-amerikanske forretningsmannen og milliardæren George Soros. Open Society Institute har hovedkontor i New York og underorganisasjoner i en rekke land. Stiftelsen arbeider for å fremme demokrati, menneskerettigheter og økonomisk, juridisk og sosial reform – i tråd med (og oppkalt etter) Karl Poppers visjon om det åpne samfunn.
Yoshifumi Ono

Karriere

Yoshifumi Ono startet sin profesjonelle karriere i Consadole Sapporo i 1997. Han har også spilt for Montedio Yamagata, Shizuoka FC og Okinawa Kariyushi FC.
Acheilo

Utseende

Ganske små (ca. 6 millimeter), blanke, rødbrune oldenborrer. Oversiden er kraftig punktert og spredt hårete. Dekkvingene er parallellsidige og tvert avsluttet bak. "Snuten" (clypeus) har oppbøyd forkant foran med en framskutt, rundet "nese". Beina er kraftige, baklårene ganske tykke.

Utbredelse

Artene lever i Australia (Queensland og Western Australia).